新安錢學士以近詩一軸見貺輒成短言用敘單悃
作者：梅堯臣
朝代：宋

paragraphs: 早事太尉府，謬以才見論。
身作邑中吏，日陪丞相尊。
嵩山雲外寺，伊水渡頭村。
泉味入香茗，松色開清罇。
題詩人半醉，馬上景已昏。
歸來屬後乘，冠蓋迎國門。
悠悠失貧賤，苒苒歷凉溫。
而今處窮僻，落莫思舊恩。
終日自鮮適，終年長不言。
已覺人事寡，惟聞雞犬喧。
東風有來信，滿幅蘭與蓀。
深知故人意，遺我滌冥煩。
一章言罨畫，谿好如目存。
何須到雲壑，便若遊花源。
一一先造化，可以輕瑶琨。
成誦今在口，願將醒病魂。